A BIZOTTSÁG (EU) 2019/1331 VÉGREHAJTÁSI HATÁROZATA

(2019. augusztus 5.)

az Egyesült Királyság által az 528/2012/EU európai parlamenti és tanácsi rendelet 36. cikke (1) bekezdésének megfelelően előterjesztett, egy borsmentaolajat és citronellált tartalmazó biocid termékre vonatkozóan megadott engedéllyel kapcsolatos feltételekről

(az értesítés a C(2019) 5691. számú dokumentummal történt)

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 36. cikke (3) bekezdésére,

mivel:

(1) 2017. november 24-én a Bird Free Ltd vállalat (a továbbiakban: a kérelmező) az egyszerűsített engedélyezési eljárás keretében kérelmet nyújtott be az Egyesült Királyság illetékes hatóságához a „Bird Free” biocid termék engedélyezése iránt. A termék egyesült királysági engedélyezésére 2018. június 5-én került sor. A „Bird Free” egy, a 19. terméktípusba tartozó madárriasztó szer, és a benne található két hatóanyag, a borsmentaolaj és a citronellál korlátozások nélkül szerepel az 528/2012/EU rendelet I. mellékletében.

(2) A „Bird Free” vadgalambok épületeken vagy más szerkezeteken való megtelepedésének megakadályozására felhasználható gél. Az 528/2012/EU rendelet 27. cikkének (1) bekezdésével összhangban az engedélyes 2018. június 12-én értesítette azokat a tagállamokat, amelyek területén forgalomba kívánta hozni a terméket.

(3) Franciaország és Németország az 528/2012/EU rendelet 27. cikke (2) bekezdésének első albekezdése alapján 2018. július 12-én a koordinációs csoport elé terjesztette kifogásait, és jelezte, hogy a vitatott biocid termék nem felel meg az említett rendelet 25. cikkében megállapított követelményeknek.

(4) Franciaország a kifogásában azon véleményének ad hangot, miszerint úgy tűnik, hogy a „Bird Free” az UV-fény-kibocsátás által előidézett vizuális taszító hatás révén riasztja el a madarakat, ezért ezt a hatást be kellett volna jelenteni a kérelemben. Az említett tagállam szerint szükség van továbbá egy kiegészítő negatív kontrollra is, azaz a hatóanyagokat nem tartalmazó termék formulációjának vizsgálatára annak érdekében, hogy meg lehessen bizonyosodni arról, hogy a biocid hatást valóban a hatóanyagok okozzák. Franciaország a „Bird Free” termékben található hatóanyagok csekély mennyisége és a citronellál koncentrációjának a termék tárolása során bekövetkező csökkenése miatt kétségbe vonja a termékben jelenlévő hatóanyagok hatásosságát. Következésképpen Franciaország úgy véli, hogy új vizsgálatokat kell elvégezni annak igazolására, hogy a „Bird Free” hatásossága a szóban forgó hatóanyagok jelenlétéből eredő, a szaglószerveken keresztül gyakorolt taszító hatásra vezethető vissza.

(5) Németország a kifogásában úgy ítéli meg, hogy a kérelmező által a hatásosságra vonatkozóan szolgáltatott adatok nem fogadhatók el, mert a kontrollcsoportokban nem használtak olyan biocid terméket, amely nem tartalmazza a szóban forgó hatóanyagokat. Németország véleménye szerint ilyen kontrollvizsgálat nélkül nem erősíthető meg, hogy a hatóanyagok riasztó hatást gyakorolnak a galambokra. Ezenkívül a tagállam úgy véli, hogy nem egyértelmű, melyik hatásmód idézi elő a riasztó hatást.

(6) A koordinációs csoport titkársága felkérte a tagállamokat és a kérelmezőt, hogy tegyék meg az előterjesztéssel kapcsolatos írásbeli észrevételeiket. A koordinációs csoport a 2018. szeptember 25-i ülésén, valamint a 2018. október 12-i telekonferencia keretében megvitatta az előterjesztést.

(7) mivel a koordinációs csoportban nem sikerült megállapodásra jutni, az Egyesült Királyság 2018. október 31-én az 528/2012/EU rendelet 36. cikkének (1) bekezdése értelmében a Bizottság elé terjesztette a megoldatlan kifogásokat. Az Egyesült Királyság részletes beszámolót küldött a Bizottságnak azokról a kérdésekről, amelyekkel kapcsolatban a tagállamok nem tudtak megállapodásra jutni, továbbá a köztük lévő véleménykülönbségek okairól. A szóban forgó beszámoló egy-egy példányát az érintett tagállamok és a kérelmező is megkapták.

(8) 2018. november 27-én a Bizottság az 528/2012/EU rendelet 36. cikke (2) bekezdésének értelmében kikérte az Európai Vegyianyag-ügynökség (a továbbiakban: Ügynökség) véleményét számos, a megoldatlan kifogásokra vonatkozó kérdésben.

(9) Az Ügynökség 2019. március 1-jén fogadta el véleményét (2), miután az 528/2012/EU rendelet 38. cikke (2) bekezdésének megfelelően lehetőséget biztosított a kérelmezőnek arra, hogy írásban észrevételeket tegyen.

(10) Az Ügynökség véleménye szerint a „Bird Free” biocid termék kellően hatásos, ezért a termék megfelel az egyszerűsített engedélyezési eljárás szerint történő engedélyezésre vonatkozóan az 528/2012/EU rendelet 25. cikkének d) pontjában megállapított feltételnek.

(11) Az Ügynökség véleménye alapján a vitatott biocid termék az 528/2012/EU rendelet 25. cikkének d) pontja szerint kellően hatásosnak minősül.

(12) Az e határozatban előírt intézkedések összhangban vannak a biocid termékekkel foglalkozó állandó bizottság véleményével,

ELFOGADTA EZT A HATÁROZATOT:

1. cikk A „Bird Free” elnevezésű, a biocid termékek nyilvántartásában BC-RG035397-31 ügyszámmal azonosított biocid termék esetében teljesülnek az 528/2012/EU rendelet 25. cikkének d) pontjában megállapított feltételek.

2. cikk Ennek a határozatnak a tagállamok a címzettjei.

Kelt Brüsszelben, 2019. augusztus 5-én. a Bizottság részéről Vytenis ANDRIUKAITIS a Bizottság tagja

(1) HL L 167., 2012.6.27., 1. o.

(2) ECHA opinion of 1 March 2019 on a request according to Article 36(2) and 38 of Regulation (EU) No 528/2012 on „Questions on unresolved objection during the notification in accordance with Article 27(1) of the Biocidal Products Regulation of a product type 19 biocidal product »Bird Free« containing peppermint oil and citronellal used to deter feral pigeons” (Az ECHA 2019. március 1-jei véleménye egy, az 528/2012/EU rendelet 36. cikkének (2) bekezdése és 38. cikke alapján előterjesztett kérésről, amely a 19. terméktípusba tartozó, borsmentaolajat és citronellált tartalmazó, vadgalambok elriasztására szolgáló „Bird Free” biocid termékre vonatkozóan a biocid termékekről szóló rendelet 27. cikke (1) bekezdésének megfelelően küldött értesítéshez kapcsolódó megoldatlan kifogásokkal összefüggő kérdések megválaszolására irányul) (ECHA/BPC/224/2019).